Rakovčík

Rakovčík je obec na Slovensku v okrese Svidník.


 Polohopis 
Obec Rakovčík sa nachádza na severovýchode Slovenska, približne 8 km južne od okresného mesta Svidník na hornom toku rieky Ondava. Katastrálne územie obce sa rozprestiera na výmere 467 ha. 

Chotár Rakovčíka susedí na severe s obcou Mestisko, na severozápade s Mlynárovcami, na východe s katastrom obce Duplín, na juhu so Šarišským Štiavnikom a na juhozápade s obcou Beňadikovce. 

Rakovčíkom preteká Studený potok, do ktorého sa v obci vlieva Bezmenný potok. 

Najvyšší bod obce dosahuje výšku 494 m n. m. , neďaleko od kóty Kochman (500,5 m n.m.). 

 Dejiny 
Obec je doložená z roku 1572 ako Rakowcz, neskôr ako Rakocz (1618), Rakowce (1808), Rakovec (1920), Rakovčík (1927); maďarsky Rakóc, Felsőrákoc.

Obec patrila panstvu Makovica. Obyvatelia pracovali v lesoch a chovali dobytok. V 19. storočí tu mali majetky Holländerovci.

V roku 1787 mala obec 22 domov a 160 obyvateľov, v roku 1828 mala 26 domov a 202 obyvateľov. V rokoch 1850–1880 tu bolo veľké vysťahovalectvo. Začiatkom prvej svetovej vojny ju obsadilo ruské vojsko.

V čase druhej svetovej vojny v obci bývala židovská rodina Rozembergovcov. V roku 1942 však bola odsunutá na neznáme miesto, a o jej ďalšom osude nie sú žiadne informácie. 

Hoci obec nezasiahla priama vlna bombardovania, jej obyvatelia boli pred nemeckými vojakmi evakuovaní. 8. 4. 1944 tu partizáni zo skupiny Čapajev demolovali diaľkové telefónne vedenie nemeckej armády. Bola to jedna z prvých partizánskych akcií na východnom Slovensku. Obec bola sovietskym vojskom oslobodená 18. januára 1945.

V bývalom dome Rozembergovcov bola zriadená škola. V roku 1960 bol na MNV zavedený prvý telefón. O rok neskôr bola založená Miestna ľudová knižnica, ktorá funguje do súčasnosti. 

 Symboly obce 
 Erb 
V modrom štíte na zelenej pažiti je strieborný kosák so zlatou rukoväťou. Znamenie erbu tvorí roľnícky nástroj a je vyhotovený podľa pečatidla obce z roku 1868. Erb bol prijatý  obecným zastupiteľstvom v roku  2002 a je zapísaný v Heraldickom registri SR pod číslom HR: R-91/2002. Autormi erbu sú Jozef Novák a Ladislav Čisárik.

 Vlajka 
Vlajka obce pozostáva zo štyroch pozdĺžnych pruhov vo farbách 2/6 bielej, 1/6 modrej, 2/6 žltej a 1/6 zelenej . Vlajka má pomer strán 2 : 3 a ukončená je tromi cípmi, t. j. dvoma zastrihmi, siahajúcimi do tretiny jej listu. 

 Obyvateľstvo 
 Sčítanie 2011 
 údaje: Sčítanie obyvateľov, domov a bytov v roku 2011

 Kultúra a zaujímavosti  
 Pamiatky 
 Gréckokatolícky kostol Ochrany Presvätej Bohorodičky, jednoloďová klasicistická stavba s polkruhovým ukončením presbytéria a predstavanou vežou, z prvej polovice 19. storočia.  Iné zdroje uvádzajú rok 1890. Úpravami prešiel v druhej polovici 20. storočia a naposledy v rokoch 2010 a 2015. Zariadenie s baldachýnovým oltárom je novodobé. Fasády sú hladké s polkruhovo ukončenými oknami. Veža bola postavená ako provizórna z dreva, je členená vertikálnymi doskami a ukončená zvonovitou helmicou s laternou. 

 Občianska vybavenosť 
V súčasnosti sa obec zapája do rôznych projektov, vďaka ktorým sa zlepšuje životná úroveň občanov, ako aj vzhľad obce. V posledných rokoch bolo postavené multifunkčné ihrisko, hasičská zbrojnica, prebehla rekonštrukcia budovy obecného úradu, miestneho rozhlasu, regulácia potoka, oplotenie cintorína a iné. 

 Osobnosti obce 
 Rodáci 
 Ladislav Macko (* 1954), skladateľ rusínskych ľudových piesní
 Jaroslav Ivančo (* 1971), politik, poslanec NRSR, štátny tajomník MŠVVaŠ SR

 Referencie 

 Iné projekty

 Externé odkazy 



Kategória:Obce okresu Svidník
Kategória:Rusínske obce okresu Svidník